Document ID: 32000R0331

KOMISSION ASETUS (EY) N:o 331/2000,
annettu 17 päivänä joulukuuta 1999,
maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa annetun neuvoston asetuksen (ETY) N:o 2092/91 liitteen V muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24 päivänä kesäkuuta 1991 annetun neuvoston asetuksen (ETY) N:o 2092/91(1), sellaisena kuin se on viimeksi muutettuna asetuksella (EY) N:o 1804/1999(2), ja erityisesti sen 13 artiklan kolmannen luetelmakohdan,
sekä katsoo seuraavaa:
1) Asetuksen (ETY) N:o 2092/91 10 artiklassa säädetään mahdollisuudesta merkitä tuotteet tunnuksella edellyttäen, että tunnus on määritelty asetuksen (ETY) N:o 2092/91 liitteessä V; jos tunnusta halutaan käyttää, on noudatettava mainitussa artiklassa säädettyjä edellytyksiä.
2) Yhteisön tunnuksen kanssa voi käyttää 10 artiklassa ja liitteessä V säädettyä merkintää, joka osoittaa, että tuotteet ovat tarkastusjärjestelmän vaatimusten mukaisia.
3) Kuluttajan kannalta on tärkeää varmistaa, että pakkausmerkinnöissä annetaan vaaditut standardoidut vähimmäistiedot; tunnuksen käyttö edellyttää graafisissa ohjeissa tarkkaan määriteltyjen teknisten vaatimusten noudattamista.
4) Toiminnanharjoittajat voivat tunnuksen avulla lisätä kuluttajien luottamusta tuotteisiinsa Euroopan unionissa ja helpottaa tuotteidensa tunnistamista.
5) Tunnus osoittaa, että jäsenvaltion valvontaviranomaiset valvovat tuotteen tuotannon, valmistuksen ja kaupan pitämisen kaikkia vaiheita. Valvontajärjestelmällä taataan tuotteiden aitous sekä luonnonmukaisen tuotantomenetelmän erityisvaatimusten noudattaminen.
6) Tunnus on hyödyllinen apuväline, jota toiminnanharjoittajat voivat käyttää tuotteidensa merkitsemiseen edellyttäen, että tällaista käyttöä koskevat edellytykset täyttyvät.
7) Tässä asetuksessa säädetyt toimenpiteet ovat asetuksen (ETY) N:o 2092/91 14 artiklassa tarkoitetun komitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 2092/91 liite V tämän asetuksen liitteellä.
2 artikla
Liitteessä olevassa B osassa tarkoitetun yhteisön tunnuksen ulkoasuun on pakkausmerkinnöissä sovellettava asetuksen (ETY) N:o 2092/91 10 artiklan sekä tämän asetuksen liitteen B1, B2, B3 ja B4 osan säännöksiä.
3 artikla
Tämä asetus tulee voimaan kuudentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
Liitteen V merkintöjä, jotka on vahvistettu ennen tämän asetuksen voimaantuloa, voi käyttää olemassa olevien varastojen loppumiseen asti.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä joulukuuta 1999.

Labels: 3
17
6